Tops&Tags2 - NG Kerk Somerset-Wes
Baie dankie aan elke PRG huishouding wat so getrou doppies en knippies insamel en skool toe stuur. Dankie ook aan die volgende deelnemende skole wat die projek ondersteun: Stellenberg Hoër, Bloemhof, Stellenbosch Hoër, Lochnerhof en Girl’s High, asook al die kerke, veral tannie Dirkie Meyer van Gereformeerde Kerk Strand en NGK Somerset-Wes gemeentelde, se volgehoue ondersteuning, asook al die ondernemings en individue wat die projek ondersteun. Ek bedank ook graag vir mnr. Brian de Villiers van Somerset-Wes Rotary Club vir hulle ondersteuning. ‘n Groot dankie aan PRG-personeel: Juffrou Vermeulen & Societas gemeenskapsdienskomitee, mnr. Van Zyl en die VRL en ons rektor, mnr. Van der Westhuizen vir hulle ondersteuning en die blootstelling wat die projek by PRG kry. Baie dankie aan elke individu wat met kontantbydraes die “tops & tags for wheelchairs”-projek nie vlerke nie, maar WIELE gee, sodat rolstoele gouer aangekoop en oorhandig kan word.
“Breadtags for wheelchairs”
Die “Breadtags for wheelchairs” inisiatief is ‘n gemeenskapsprojek wat iets aan die gemeenskap teruggee en help met die bewaring van die omgewing, deur herwinning. Die hoë herwinningswaarde van broodsakknippies word benut met die uiteindelike doel om genoeg fondse in te samel om rolstoele vir minder bevoorregte persone aan te koop. Die “Breadtags for wheelchairs”-projek word deur die Polystyrene Packaging Council (PSPC) geadministreer.
DB Janse van Rensburg, tans ‘n graad 12-leerder van Paul Roos Gimnasium het aan die einde van sy graad 9-jaar, een aand ‘n knippie in die versamelhouer by sy huis gegooi en gewonder of dié knippie regtig ‘n verskil in iemand se lewe gaan maak. Dieselfde aand lees hy toe in sy dagstukkie: “My teken of simbool vir jou gelowige naaste is brood”. Die aand daarna: “Wie aardse besittings het en sy broer sien gebrek ly, maar geen gevoel vir hom het nie, hoe kan die liefde van God in hom wees?”
Aan die begin van 2016 het die rektor van PRG, Mnr. Jannie vd Westhuizen, tydens saalopening gesê dat almal projekte en doelwitte vir die nuwe jaar het, maar dit is alles so gerig op onsself. “Ons moet ons oog op ander rig en nie op onsself nie.”
Hierdie boodskap en die dagstukkies het as motiviering gedien om die projek te dryf met die doel om Jesus se hande en voete op aarde te wees en liefde in ‘n stukkende wêreld te gaan lééf.
Die eerste rolstoel is aangekoop en op 8 September 2016 aan oom Dirk van Zyl, ‘n 65-jarige pensioenaris van Geluksoord in Stellenbosch, wie se een been geamputeer is, oorhandig
Die tweede rolstoel is van ‘n NGK Somerset-Wes gemeentelid aangekoop en op 15 September 2016 aan ‘n bejaarde ouma, tannie Lenie Botha (80 jaar) van Huis Marie Louw in Somerset-Wes, wat ‘n beroerte gehad het, oorhandig.
Danksy verskeie donasies, is die derde rolstoel aangekoop en op 26 September 2016 vir ‘n verstandelik en fisies gestremde, 13-jarige seuntjie van Dorothea Skool vir Gestremdes in Cloetesville in Stellenbosch, Romeo Klaasin, wat slegs die gebruik van ‘n rolstoel by die skool het, oorhandig.
Op 17 Februarie 2017 is die vierde rolstoel aan Inathi Klaushi, 8-jarige dogtertjie by Bizweni Sentrum vir Kinders met gestremdhede in Somerset-Wes, oorhandig. Inathi ly aan “Athetoid Cerebral Palsy” – onwillekeurige spastiese bewegings.
In samewerking met Smile 90.4 FM “Winter Wish” en Polystyrene Packaging (Breadtags for wheelchairs) is die vyfde rolstoel op 29 Junie 2017 oorhandig. Die ontvanger: oom Norman Mayhew (48 jaar) van Goodwood, wat a.g.v. ‘n breintumor doof is en sy sig in een oog verloor het en nie kan loop nie.
Danksy ‘n donasie van die Stormers Rugby-unie, wat van die projek te hore gekom het en ‘n verskil in iemand se lewe wil maak, is die sesde rolstoel aangekoop en op 8 November 2017 aan Buhlebenkosi Mene (5 jaar oud) van Kraaifontein, wat met Spina Bifida gebore is en nie kan loop nie, oorhandig.
Die sewende rolstoel is op 16 Julie 2018 aan Likaya Tena, 6-jarige seuntjie van Kraaifontein, wat met “cerebral palsy” gediagnoseer is en nie kan praat of loop nie, oorhandig. Baie dankie aan al die borge wat van hierdie seuntjie en sy ma wat hom oral moes ronddra, se nood te hore gekom het en dadelik gereageer het om te help. Danksy hierdie donateurs se donasies is die rolstoel wat aan spesifieke spesiale vereistes moes voldoen, in samewerking met Polystyrene Packaging en CE mobility, aangekoop en oorhandig.
Hierdie is ‘n reuse gemeenskapspanpoging wat nie alleen aangepak kan word nie, met so baie mense wat hande vat en help, daarom wil ek BAIE DANKIE sê aan elke deelnemer, ondersteuner, donateur en veral al die skole, kerke en besighede, asook die blootstelling wat die projek kry by PRG en die Polystyrene Packaging Council, wat persone in nood vir ‘n rolstoel identifiseer. Ons is so dankbaar vir die Here se seën op hierdie projek, wat die “Breadtags for wheelchairs”-inisiatief nie vlerke nie, maar WIELE gee!
Koördineerder: DB Janse van Rensburg (082 092 7757) – Paul Roos Gimnasium
Aangesien DB nou op sy graad 12-eindeksamen gaan fokus,
sal Kara Bestbier, graad 6-leerling van Eikestad Laerskool, die projek verder dryf.
Lees gerus ook WP SUPPORTS BREADTAGS FOR WHEELCHAIRS
Die sesde rolstoel
Op die foto links is Buhle en haar ma, Zikhona Mene.
Die foto regs toon (Voor): DB Janse van Rensburg (Paul Roos Gymnasium), Buhlebenkosi en Damian Willemse (WP Stormers).
Agter staan Adri Spangenberg (Polystyrene Association), Zikhona Mene, Paul Spangenberg (Paul Roos Gymnasium) en Celista Gerber (Tygerberg Association for Persons with Physical Disabilities).
Die sewende rolstoel
Aangesien DB nou op sy graad 12-eindeksamen gaan fokus, sal Kara Bestbier, graad 6-leerling van Eikestad Laerskool, die projek verder dryf. Kara verskyn hier saam met DB op die fotos.